
DIRECȚIA BIODIVERSITATE
 Nr.: DB/139541/28.08.2026   


REFERAT DE APROBARE
Prezentul proiect de ordin acordă Institutului Național pentru Cercetare-Dezvoltare Delta Dunării - Tulcea derogarea pentru capturarea unor exemplare din specii de pești în baza procedurii de acordare a derogărilor de la măsurile de protecție strictă a speciilor de floră și faună sălbatice, activitate care se desfășoară în cadrul proiectului “Sustainable Water and Integrated Management of Fish Migration and their Habitats in the Danube River Basin and NW Black Sea”.
O prioritate majoră în strategia autorității publice centrale pentru protecția mediului o reprezintă conservarea durabilă a speciilor de floră și faună sălbatice, în conformitate cu prevederile Directivei Consiliului Europei 92/43/CEE privind conservarea habitatelor naturale și a speciilor de faună și floră sălbatică.
Elaborarea prezentului ordin se realizează în baza prevederilor art.38 alin.(1) și alin.(2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată prin Legea nr.49/2011, precum și a prevederilor Ordinului ministrului mediului și al ministrului agriculturii, pădurilor și dezvoltării rurale  nr. 203/14/2009 privind procedura de stabilire a derogărilor de la măsurile de protecție a speciilor de floră și de faună sălbatice.
Derogările se stabilesc de către autoritatea publică centrală pentru protecția mediului, cu avizul Academiei Române, anual și ori de câte ori este nevoie, cu condiția să nu existe o alternativă acceptabilă, iar măsurile derogatorii să nu fie în detrimentul menținerii populațiilor speciilor respective într-o stare de conservare favorabilă în arealul lor natural.
La stabilirea derogării au fost îndeplinite cumulativ condițiile prevăzute la art.1 alin.(3) din Ordinul ministrului mediului și al ministrului agriculturii, pădurilor și dezvoltării rurale  nr. 203/14/2009 privind procedura de stabilire a derogărilor de la măsurile de protecție a speciilor de floră și de faună, respectiv nu există o alternativă acceptabilă, iar măsurile derogatorii nu sunt în detrimentul menținerii populației într-o stare de conservare favorabilă.
Menționăm că proiectul de act normativ, în conformitate cu prevederile Legii nr.52/2003 privind transparența decizională în administrația publică, va fi publicat pe site-ul Ministerului Mediului, Apelor și Pădurilor, astfel persoanele interesate pot transmite propuneri, sugestii sau opinii cu privire la respectivul proiect.
Ținând cont de cele menționate anterior și având în vedere avizul favorabil al Academiei Române, nr. 431/25.08.2026, a fost elaborat proiectul de ordin pentru aprobarea derogării în scopul cercetării științifice pentru unele specii de pești, pe care îl supunem spre aprobare.

